钦定古今图书集成/理学汇编/学行典/第078卷 > 明敖英慎言集训 > 《戒取怨之言》
## 钦定古今图书集成/理学汇编/学行典/第078卷 > 明敖英慎言集训 > 《戒取怨之言》

李文正公为相，人有求进用者，必温语却之。或问其
故，曰：“既失所望，又无善词，取怨之道也。”

欧阳文忠公在政府时，每有人不中理者，辄峻却之，
故人多怨。

毕仲游《与东坡书》曰：“夫言语之累，不特出诸口者为
言。其形于诗歌，赞于赋颂，托于碑铭，著于序记者，亦
言语也。今知畏于口而未畏于文，是其所是则见是
者喜，非其所非则蒙非者怨。喜者未必能济君之谋，
而怨者或已败君之事矣。”

薛文清公曰：“凡与人言，色厉则取怨。”

英曰：“甚哉！言不可种怨于人也。若人言有可怨者，我当忘之也。”